title: Tarybos Sprendimas2019/1749 2019 m. spalio 14 d. dėl Airijos prašymodalyvauti taikant kai kurias Šengeno acquis nuostatas,susijusias su Europos Sąjungos didelės apimties IT sistemųlaisvės, saugumo ir teisingumo erdvėjeoperacijų valdymo agentūra (eu-LISA)

text:
22.10.2019

                  LT

                  Europos Sąjungos oficialusis leidinys

                  L 268/73

         TARYBOS SPRENDIMAS2019/1749
         2019 m. spalio 14 d.
         dėl Airijos prašymodalyvauti taikant kai kurias Šengeno acquis nuostatas,susijusias su Europos Sąjungos didelės apimties IT sistemųlaisvės, saugumo ir teisingumo erdvėjeoperacijų valdymo agentūra (eu-LISA)
         EUROPOS SĄJUNGOS TARYBA,
         atsižvelgdama į prie Europos Sąjungos sutarties ir Sutarties dėl Europos Sąjungos veikimo pridėto Protokolo (Nr. 19) dėl į Europos Sąjungos sistemą integruotos Šengeno acquis 4 straipsnį,
         atsižvelgdama į 2019 m. balandžio 12 d. laišku Europos Sąjungos Tarybos pirmininkui pareikštą Airijos Vyriausybės prašymą dalyvauti įgyvendinant tam tikras tame laiške nurodytas Šengeno acquis nuostatas,
         kadangi:

                     (1)

                     Sprendimu 2002/192/EB (1) Taryba suteikė Airijai leidimą dalyvauti įgyvendinant kai kurias Šengeno acquis nuostatas remiantis tame sprendime išdėstytomis sąlygomis;

                     (2)

                     Europos Parlamento ir Tarybos reglamentu (ES) Nr. 1077/2011 (2) įsteigta Europos didelės apimties IT sistemų laisvės, saugumo ir teisingumo erdvėje operacijų valdymo agentūra, paprastai vadinama eu-LISA, siekiant užtikrinti antrosios kartos Šengeno informacinės sistemos (SIS II), Vizų informacinės sistemos (VIS) bei sistemos Eurodac ir tam tikrų jų ryšių infrastruktūros aspektų ir galbūt kitų didelės apimties IT sistemų laisvės, saugumo ir teisingumo erdvėje operacijų valdymą, remiantis atskirais Sąjungos teisės aktais, grindžiamais Sutarties dėl Europos Sąjungos veikimo (SESV) 67–89 straipsniais;

                     (3)

                     Taryba Sprendimu 2012/764/ES (3) leido Airijai dalyvauti įgyvendinant Reglamentą (ES) Nr. 1077/2011 tiek, kiek jis susijęs su VIS ir SIS II dalių, kuriose Airija nedalyvauja, operacijų valdymu;

                     (4)

                     2018 m. lapkričio 14 d. buvo priimtas Europos Parlamento ir Tarybos reglamentas (ES) 2018/1726 (4), kuriuo panaikintas Reglamentas (ES) Nr. 1077/2011. Reglamentu (ES) 2018/1726 įsteigiama Europos Sąjungos didelės apimties IT sistemų laisvės, saugumo ir teisingumo erdvėje operacijų valdymo agentūra (eu-LISA) (toliau – Agentūra), kuri pakeičia Reglamentu (ES) Nr. 1077/2011 įsteigtą agentūrą ir perima jos teises ir pareigas. Pagal Reglamentą (ES) 2018/1726 nuorodos į panaikintą Reglamentą (ES) Nr. 1077/2011 turi būti laikomos nuorodomis į Reglamentą (ES) 2018/1726 ir aiškinamos pagal to reglamento priede pateiktą atitikties lentelę;

                     (5)

                     pagal Reglamentą (ES) 2018/1726 Agentūra atsakinga už Šengeno informacinės sistemos (SIS), VIS ir sistemos Eurodac operacijų valdymą. Agentūra taip pat atsakinga už atvykimo ir išvykimo sistemos (AIS), tinklo „DubliNet“ ir Europos kelionių informacijos ir leidimų sistemos (ETIAS) parengimą, plėtojimą ar operacijų valdymą. Agentūrai taip pat galėtų būti suteikta atsakomybė už kitų didelės apimties IT sistemų laisvės, saugumo ir teisingumo erdvėje parengimą, plėtojimą ir operacijų valdymą, jei taip nustatyta atitinkamuose Sąjungos teisės aktuose remiantis Sutarties dėl Europos Sąjungos veikimo 67–89 straipsniais;

                     (6)

                     SIS yra Šengeno acquis dalis. Europos Parlamento ir Tarybos reglamentais (ES) 2018/1861 (5) ir (ES) 2018/1862 (6) reglamentuojamas SIS sukūrimas, eksploatavimas ir naudojimas, taip pat SIS naudojimas patikrinimų kertant sieną srityje arba atitinkamai policijos bendradarbiavimo ir teisminio bendradarbiavimo baudžiamosiose bylose srityse. Be to, Reglamentu (ES) 2018/1860 (7) reglamentuojamas SIS naudojimas neteisėtai esančių trečiųjų šalių piliečių grąžinimui. Pradėjus taikyti Reglamentus (ES) 2018/1861 ir (ES) 2018/1862, jie pakeis Europos Parlamento ir Tarybos reglamentą (EB) Nr. 1987/2006 (8) ir Tarybos sprendimą 2007/533/TVR (9), kurie dabar taikomi tiems klausimams. Tačiau Airija dalyvavo tik priimant Tarybos sprendimą 2007/533/TVR ir Reglamentą (ES) 2018/1862, kuriuo plėtojamos Šengeno acquis nuostatos, nurodytos Sprendimo 2002/192/EB 1 straipsnio a punkto ii papunktyje;

                     (7)

                     VIS taip pat yra Šengeno acquis dalis. Airija nedalyvavo priimant Tarybos sprendimą 2004/512/EB (10), Europos Parlamento ir Tarybos reglamentą (EB) Nr. 767/2008 (11) ir Tarybos sprendimą 2008/633/TVR (12), kuriais reglamentuojamas VIS sukūrimas, veikimas ar naudojimas, ir jie jai neprivalomi;

                     (8)

                     sistema Eurodac nėra Šengeno acquis dalis. Airija dalyvavo priimant Europos Parlamento ir Tarybos reglamentą (ES) Nr. 603/2013 (13), kuriuo reglamentuojamas sistemos Eurodac sukūrimas, eksploatavimas ir naudojimas, ir jis jai privalomas;

                     (9)

                     AIS yra Šengeno acquis dalis. Airija nedalyvavo priimant Europos Parlamento ir Tarybos reglamentą (ES) 2017/2226 (14), kuriuo reglamentuojamas AIS sukūrimas, eksploatavimas ir naudojimas, ir jis jai neprivalomas;

                     (10)

                     ETIAS taip pat yra Šengeno acquis dalis. Airija nedalyvavo priimant Europos Parlamento ir Tarybos reglamentą (ES) 2018/1240 (15), kuriuo reglamentuojamas ETIAS sukūrimas, eksploatavimas ir naudojimas, ir jis jai neprivalomas;

                     (11)

                     „DubliNet“ nėra Šengeno acquis dalis. Airijai Komisijos reglamentas (EB) Nr. 1560/2003 (16), kuriuo įsteigiamas „DubliNet“, atskiras saugus elektroninio perdavimo kanalas, yra privalomas;

                     (12)

                     Atsižvelgiant į Airijos dalyvavimą sistemoje Eurodac, tinkle „DubliNet“ ir dalinį dalyvavimą SIS sistemoje, ji turi teisę dalyvauti Agentūros veikloje tiek, kiek Agentūra yra atsakinga už SIS, kaip reglamentuojama Reglamentu (ES) 2018/1862, sistemos Eurodac ir tinklo „DubliNet“ operacijų valdymą;

                     (13)

                     Agentūra turi vieningą teisinį subjektiškumą ir jai būdinga vieninga organizacinė ir finansinė struktūra. Todėl remiantis SESV 288 straipsniu, Agentūra buvo įsteigta vienu teisėkūros procedūra priimtu aktu, kuris valstybėse narėse, kurioms jis privalomas, taikomas visas. Taigi nėra galimybės Airijoje jį taikyti iš dalies. Todėl reikėtų imtis priemonių, būtinų užtikrinti, kad Reglamentas (ES) 2018/1726 Airijai būtų taikomas visas;

                     (14)

                     pagal Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 4 straipsnį Airija 2019 m. balandžio 12 d. laiškais Komisijai ir Tarybai pranešė ketinanti pripažinti Reglamento (ES) 2018/1726 nuostatas dėl sistemos Eurodac ir tinklo „DubliNet“;

                     (15)

                     Pagal SESV 331 straipsnio 1 dalyje numatytą procedūrą Komisija 2019 m. liepos 23 d. sprendimu patvirtino, kad Airijai Reglamentas (ES) 2018/1726 taikomas tiek, kiek jo nuostatos susijusios su sistema Eurodac ir tinklu „DubliNet“. Tame sprendime nustatyta, kad Reglamentas (ES) 2018/1726 įsigalioja Airijai tą dieną, kai įsigalioja Tarybos sprendimas dėl Airijos prašymo dalyvauti įgyvendinant Reglamento (ES) 2018/1726 nuostatas, susijusias su SIS, kaip reglamentuojama Reglamentu (ES) 2018/1861, kuriuo bus pakeistas Reglamentas (EB) Nr. 1987/2006, Reglamentu (ES) 2018/1860, ir su VIS, AIS bei ETIAS;

                     (16)

                     priėmus 2019 m. liepos 23 d. Komisijos sprendimą, pirmoji Airijos dalyvavimo įgyvendinant Reglamentą (ES) 2018/1726 sąlyga įvykdyta;

                     (17)

                     siekdama užtikrinti Sutarčių ir taikytinų protokolų laikymąsi ir tuo pačiu Reglamento (ES) 2018/1726 vientisumą ir nuoseklumą, Airija 2019 m. balandžio 12 d. laišku Tarybai paprašė leisti dalyvauti taikant Reglamentą (ES) 2018/1726 pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 19 dėl į Europos Sąjungos sistemą integruotos Šengeno acquis (Šengeno protokolas) 4 straipsnį tiek, kiek Reglamento (ES) 2018/1726 nuostatose nurodoma Agentūros atsakomybė už SIS, kaip reglamentuojama Reglamentu (ES) 2018/1861, kuriuo bus pakeistas Reglamentas (EB) Nr. 1987/2006, Reglamentu (ES) 2018/1860, taip pat VIS, AIS ir ETIAS operacijų valdymą;

                     (18)

                     Taryba pripažįsta Airijos teisę pagal Šengeno protokolo 4 straipsnį pateikti prašymą dalyvauti įgyvendinant Reglamentą (ES) 2018/1726 tiek, kiek ji nedalyvaus įgyvendinant tą reglamentą kitais pagrindais;

                     (19)

                     Airijos dalyvavimas įgyvendinant Reglamentą (ES) 2018/1726 nedaro poveikio tam, kad šiuo metu Airija nedalyvauja ir negali dalyvauti įgyvendinant Šengeno acquis nuostatas, susijusias su trečiųjų šalių piliečių laisvu judėjimu, vizų politika ir asmenų perėjimu per valstybių narių išorės sienas. Todėl Reglamente (ES) 2018/1726 numatytos konkrečios nuostatos, atspindinčios šią ypatingą Airijos padėtį, visų pirma kiek tai susiję su ribotomis balsavimo teisėmis Agentūros valdyboje;

                     (20)

                     Europos Sąjungos Tarybos ir Islandijos Respublikos bei Norvegijos Karalystės Susitarimo dėl pastarųjų asociacijos įgyvendinant, taikant ir plėtojant Šengeno acquis (17) 3 straipsniu įsteigtas Mišrus komitetas pagal to Susitarimo 5 straipsnį buvo informuotas apie tai, kad rengiamas šis sprendimas;

                     (21)

                     Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis (18) 3 straipsniu įsteigtas Mišrus komitetas pagal to Susitarimo 5 straipsnį buvo informuotas apie tai, kad rengiamas šis sprendimas,

               PRIĖMĖ ŠĮ SPRENDIMĄ:

            1 straipsnis
            Atsižvelgiant į Sprendimus 2002/192/EB ir 2012/764/ES, Airija dalyvauja įgyvendinant Reglamentą (ES) 2018/1726 tiek, kiek tas reglamentas yra susijęs su VIS, SIS dalių, kuriose Airija nedalyvauja, AIS ir ETIAS operacijų valdymu.

            2 straipsnis
            Šis sprendimas įsigalioja jo priėmimo dieną.

            Priimta Liuksemburge 2019 m. spalio 14 d.

                  Tarybos vardu

                  Pirmininkas

               J. LEPPÄ

            (1)  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).

            (2)  2011 m. spalio 25 d. Europos Parlamento ir Tarybos reglamentas (ES) Nr. 1077/2011, kuriuo įsteigiama Europos didelės apimties IT sistemų laisvės, saugumo ir teisingumo erdvėje operacijų valdymo agentūra (OL L 286, 2011 11 1, p. 1).

            (3)  2012 m. gruodžio 6 d. Tarybos sprendimas 2012/764/ES dėl Airijos prašymo dalyvauti įgyvendinant kai kurias Šengeno acquis nuostatas, susijusias su Europos didelės apimties IT sistemų laisvės, saugumo ir teisingumo erdvėje operacijų valdymo agentūros steigimu (OL L 337, 2012 12 11, p. 48).

            (4)  2018 m. lapkričio 14 d. Europos Parlamento ir Tarybos reglamentas (ES) 2018/1726 dėl Europos Sąjungos didelės apimties IT sistemų laisvės, saugumo ir teisingumo erdvėje operacijų valdymo agentūros (eu-LISA), kuriuo iš dalies keičiamas Reglamentas (EB) Nr. 1987/2006 ir Tarybos sprendimas 2007/533/TVR bei panaikinamas Reglamentas (ES) Nr. 1077/2011 (OL L 295, 2018 11 21, p. 99).

            (5)  2018 m. lapkričio 28 d. Europos Parlamento ir Tarybos reglamentas (ES) 2018/1861 dėl Šengeno informacinės sistemos (SIS) sukūrimo, eksploatavimo ir naudojimo patikrinimams kertant sieną, kuriuo iš dalies keičiama Konvencija dėl Šengeno susitarimo įgyvendinimo ir iš dalies keičiamas bei panaikinamas Reglamentas (EB) Nr. 1987/2006 (ES OL L 312, 2018 12 7, p. 14).

            (6)  2018 m. lapkričio 28 d. Europos Parlamento ir Tarybos reglamentas (ES) 2018/1862 dėl Šengeno informacinės sistemos (SIS) sukūrimo, eksploatavimo ir naudojimo bendradarbiavimui baudžiamosiose bylose, kuriuo iš dalies keičiamas ir panaikinamas Tarybos sprendimas 2007/533/TVR ir panaikinamas Europos Parlamento ir Tarybos reglamentas (EB) Nr. 1986/2006 ir Komisijos sprendimas 2010/261/ES (OL L 312, 2018 12 7, p. 56).

            (7)  2018 m. lapkričio 28 d. Europos Parlamento ir Tarybos reglamentas (ES) 2018/1860 dėl Šengeno informacinės sistemos naudojimo neteisėtai esančių trečiųjų šalių piliečių grąžinimui (OL L 312, 2018 12 7, p. 1).

            (8)  2006 m. gruodžio 20 d. Europos Parlamento ir Tarybos reglamentas (EB) Nr. 1987/2006 dėl antrosios kartos Šengeno informacinės sistemos (SIS II) sukūrimo, veikimo ir naudojimo (OL L 381, 2006 12 28, p. 4).

            (9)  2007 m. birželio 12 d. Tarybos sprendimas 2007/533/TVR dėl antrosios kartos Šengeno informacinės sistemos (SIS II) sukūrimo, veikimo ir naudojimo (OL L 205, 2007 8 7, p. 63).

            (10)  2004 m. birželio 8 d. Tarybos sprendimas 2004/512/EB dėl Vizų informacinės sistemos (VIS) sukūrimo (OL L 213, 2004 6 15, p. 5).

            (11)  2008 m. liepos 9 d. Europos Parlamento ir Tarybos reglamentas (EB) Nr. 767/2008 dėl Vizų informacinės sistemos (VIS) ir apsikeitimo duomenimis apie trumpalaikes vizas tarp valstybių narių (VIS reglamentas) (OL L 218, 2008 8 13, p. 60).

            (12)  2008 m. birželio 23 d. Tarybos sprendimas 2008/633/TVR dėl valstybių narių paskirtų institucijų ir Europolo prieigos prie Vizų informacinės sistemos (VIS) teroristinių ir kitų sunkių nusikaltimų prevencijos, atskleidimo ir tyrimo tikslais (OL L 218, 2008 8 13, p. 129).

            (13)  2013 m. birželio 26 d. Europos Parlamento ir Tarybos reglamentas (ES) Nr. 603/2013 dėl Eurodac sistemos pirštų atspaudams lyginti sukūrimo siekiant veiksmingai taikyti Reglamentą (ES) Nr. 604/2013, kuriuo išdėstomi valstybės narės, atsakingos už trečiosios šalies piliečio arba asmens be pilietybės vienoje iš valstybių narių pateikto tarptautinės apsaugos prašymo nagrinėjimą, nustatymo kriterijai ir mechanizmai, ir dėl valstybių narių teisėsaugos institucijų bei Europolo teisėsaugos tikslais teikiamų prašymų palyginti duomenis su Eurodac sistemos duomenimis ir kuriuo iš dalies keičiamas Reglamentas (ES) Nr. 1077/2011, kuriuo įsteigiama Europos didelės apimties IT sistemų laisvės, saugumo ir teisingumo erdvėje operacijų valdymo agentūra (OL L 180, 2013 6 29, p. 1).

            (14)  2017 m. lapkričio 30 d. Europos Parlamento ir Tarybos reglamentas (ES) 2017/2226, kuriuo sukuriama atvykimo ir išvykimo sistema (AIS), kurioje registruojami trečiųjų šalių piliečių, kertančių valstybių narių išorės sienas, atvykimo ir išvykimo bei atsisakymo leisti jiems atvykti duomenys, nustatomos prieigos prie AIS teisėsaugos tikslais sąlygos ir iš dalies keičiama Konvencija dėl Šengeno susitarimo įgyvendinimo ir reglamentai (EB) Nr. 767/2008 ir (ES) Nr. 1077/2011 (OL L 327, 2017 12 9, p. 20).

            (15)  2018 m. rugsėjo 12 d. Europos Parlamento ir Tarybos reglamentas (ES) 2018/1240, kuriuo sukuriama Europos kelionių informacijos ir leidimų sistema (ETIAS) ir iš dalies keičiami reglamentai (ES) Nr. 1077/2011, (ES) Nr. 515/2014, (ES) 2016/399, (ES) 2016/1624 ir (ES) 2017/2226 (OL L 236, 2018 9 19, p. 1).

            (16)  2003 m. rugsėjo 2 d. Komisijos reglamentas (EB) Nr. 1560/2003, nustatantis išsamias Tarybos reglamento (EB) Nr. 343/2003, nustatančio valstybės narės, atsakingos už trečiosios šalies piliečio vienoje iš valstybių narių pateikto prieglobsčio prašymo nagrinėjimą, nustatymo kriterijus ir mechanizmus, taikymo taisykles (OL L 222, 2003 9 5, p. 3).

            (17)  OL L 176, 1999 7 10, p. 36.

            (18)  OL L 53, 2008 2 27, p. 52.


title: Tarybos sprendimas (ES) 2019/1843 2019 m. spalio 24 d. dėl pozicijos, kurios Europos Sąjungos vardu turi būti laikomasi EEE jungtiniame komitete dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo (Tekstas svarbus EEE)

text:
4.11.2019

                  LT

                  Europos Sąjungos oficialusis leidinys

                  L 282/25

         TARYBOS SPRENDIMAS (ES) 2019/1843
         2019 m. spalio 24 d.
         dėl pozicijos, kurios Europos Sąjungos vardu turi būti laikomasi EEE jungtiniame komitete dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo
         (Tekstas svarbus EEE)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 191 straipsnį kartu su 218 straipsnio 9 dalimi,
         atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos (1), ypač į jo 1 straipsnio 3 dalį,
         atsižvelgdama į Europos Komisijos pasiūlymą,
         kadangi:

                     (1)

                     Europos ekonominės erdvės susitarimas (2) (toliau – EEE susitarimas) įsigaliojo 1994 m. sausio 1 d.;

                     (2)

                     pagal EEE susitarimo 98 straipsnį EEE jungtinis komitetas gali nuspręsti iš dalies pakeisti, inter alia, EEE susitarimo 31 protokolą;

                     (3)

                     EEE susitarimo 31 protokole nustatytos bendradarbiavimo konkrečiose srityse, nesusijusiose su keturiomis laisvėmis, konkrečios nuostatos;

                     (4)

                     tikslinga išplėsti EEE susitarimo Susitariančiųjų Šalių bendradarbiavimą vykdant Sąjungos veiksmus, į jį įtraukiant Europos Parlamento ir Tarybos Reglamentus (ES) 2018/841 (3) ir (ES) 2018/842 (4), taip pat susijusias Europos Parlamento ir Tarybos Reglamentų (ES) 2018/1999 (5)ir (ES) Nr. 525/2013 (6) ir Komisijos Įgyvendinimo reglamento (ES) Nr. 749/2014 (7) nuostatas;

                     (5)

                     todėl EEE susitarimo 31 protokolas turėtų būti iš dalies pakeistas, kad būtų galima išplėsti tą bendradarbiavimą;

                     (6)

                     todėl Sąjungos pozicija EEE jungtiniame komitete turėtų būti grindžiama pridedamu sprendimo projektu,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi EEE jungtiniame komitete dėl siūlomo EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo, grindžiama prie šio sprendimo pridėtu EEE jungtinio komiteto sprendimo projektu.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. spalio 24 d.

                  Tarybos vardu

                  Pirmininkė

               A.-K. PEKONEN

            (1)  OL L 305, 1994 11 30, p.6.

            (2)  OL L 1, 1994 1 3, p. 3.

            (3)  2018 m. gegužės 30 d. Europos Parlamento Ir Tarybos Reglamentas (ES) 2018/841dėl šiltnamio efektą sukeliančių dujų, išmetamų ir absorbuojamų dėl žemės naudojimo, žemės naudojimo keitimo ir miškininkystės, kiekio įtraukimo į 2030 m. klimato ir energetikos politikos strategiją, kuriuo iš dalies keičiamas Reglamentas (ES) Nr. 525/2013 ir Sprendimas Nr. 529/2013/ES (OL L 156, 2018 06 19, p. 1).

            (4)  2018 m. gegužės 30 d. Europos Parlamento Ir Tarybos Reglamentas (ES) 2018/842, kuriuo, prisidedant prie klimato politikos veiksmų, kad būtų vykdomi įsipareigojimai pagal Paryžiaus susitarimą, valstybėms narėms nustatomi įpareigojimai 2021–2030 m. laikotarpiu sumažinti išmetamų šiltnamio efektą sukeliančių dujų metinį kiekį, ir iš dalies keičiamas Reglamentas (ES) Nr. 525/2013 (OL L 156, 2018 06 19, p. 26).

            (5)  2018 m. gruodžio 11 d. Europos Parlamento Ir Tarybos Reglamentas (ES) 2018/1999 dėl energetikos sąjungos ir klimato politikos veiksmų valdymo, kuriuo iš dalies keičiami Europos Parlamento ir Tarybos reglamentai (EB) Nr. 663/2009 ir (EB) Nr. 715/2009, Europos Parlamento ir Tarybos direktyvos 94/22/EB, 98/70/EB, 2009/31/EB, 2009/73/EB, 2010/31/ES, 2012/27/ES ir 2013/30/ES, Tarybos direktyvos 2009/119/EB ir (ES) 2015/652 ir panaikinamas Europos Parlamento ir Tarybos reglamentas (ES) Nr. 525/2013 (OL L 328, 2018 12 21, p. 1).

            (6)  2013 m. gegužės 21 d. Europos Parlamento Ir Tarybos Reglamentas (ES) Nr. 525/2013 dėl šiltnamio efektą sukeliančių dujų išmetimo stebėsenos bei ataskaitų ir kitos su klimato kaita susijusios nacionalinio bei Sąjungos lygmens informacijos teikimo mechanizmo ir kuriuo panaikinamas Sprendimas Nr. 280/2004/EB (OL L 165, 2013 06 18, p. 13).

            (7)  2014 m. birželio 30 d. Komisijos Įgyvendinimo Reglamentas (ES) Nr. 749/2014 dėl valstybių narių pagal Europos Parlamento ir Tarybos reglamentą (ES) Nr. 525/2013 teikiamos informacijos struktūros, formato, pateikimo tvarkos ir peržiūros (OL L 203, 2014 07 11, p. 23).

            EEE JUNGTINIO KOMITETO SPRENDIMAS Nr. […]
            … m. … … d.
            kuriuo iš dalies keičiamas EEE susitarimo 31 protokolas dėl bendradarbiavimo konkrečiose srityse, nesusijusiose su keturiomis laisvėmis
            EEE JUNGTINIS KOMITETAS,
            atsižvelgdamas į Europos ekonominės erdvės susitarimą (toliau – EEE susitarimas), ypač į jo 86 ir 98 straipsnius,
            kadangi:

                        (1)

                        Europos Sąjunga, Islandija ir Norvegija yra įsipareigojusios sumažinti bendrą išmetamą šiltnamio efektą sukeliančių dujų kiekį, kad vidutinės pasaulio temperatūros padidėjimas būtų gerokai mažesnis nei 2 °C, palyginti su ikipramoninio laikotarpio lygiu, ir toliau dėti pastangas, kad jis neviršytų 1,5 °C, palyginti su ikipramoninio laikotarpio lygiu;

                        (2)

                        tikslinga išplėsti EEE susitarimo Susitariančiųjų Šalių bendradarbiavimą įtraukiant 2018 m. gegužės 30 d. Europos Parlamento ir Tarybos reglamentą (ES) 2018/841 dėl šiltnamio efektą sukeliančių dujų, išmetamų ir absorbuojamų dėl žemės naudojimo, žemės naudojimo keitimo ir miškininkystės, kiekio įtraukimo į 2030 m. klimato ir energetikos politikos strategiją, kuriuo iš dalies keičiamas Reglamentas (ES) Nr. 525/2013 ir Sprendimas Nr. 529/2013/ES (1);

                        (3)

                        tikslinga išplėsti EEE susitarimo Susitariančiųjų Šalių bendradarbiavimą įtraukiant 2018 m. gegužės 30 d. Europos Parlamento ir Tarybos reglamentą (ES) 2018/842, kuriuo, prisidedant prie klimato politikos veiksmų, kad būtų vykdomi įsipareigojimai pagal Paryžiaus susitarimą, valstybėms narėms nustatomi įpareigojimai 2021–2030 m. laikotarpiu sumažinti išmetamų šiltnamio efektą sukeliančių dujų metinį kiekį, ir iš dalies keičiamas Reglamentas (ES) Nr. 525/2013 (2);

                        (4)

                        tikslinga išplėsti EEE susitarimo Susitariančiųjų Šalių bendradarbiavimą įtraukiant tam tikras 2018 m. gruodžio 11 d. Europos Parlamento ir Tarybos reglamento (ES) 2018/1999 dėl energetikos sąjungos ir klimato politikos veiksmų valdymo, kuriuo iš dalies keičiami Europos Parlamento ir Tarybos reglamentai (EB) Nr. 663/2009 ir (EB) Nr. 715/2009, Europos Parlamento ir Tarybos direktyvos 94/22/EB, 98/70/EB, 2009/31/EB, 2009/73/EB, 2010/31/ES, 2012/27/ES ir 2013/30/ES, Tarybos direktyvos 2009/119/EB ir (ES) 2015/652 ir panaikinamas Europos Parlamento ir Tarybos reglamentas (ES) Nr. 525/2013 (3), nuostatas, kurios yra būtinos Reglamentams (ES) 2018/841 ir (ES) 2018/842 įgyvendinti;

                        (5)

                        tikslinga išplėsti EEE susitarimo Susitariančiųjų Šalių bendradarbiavimą įtraukiant tam tikras 2013 m. gegužės 21 d. Europos Parlamento ir Tarybos reglamento (ES) Nr. 525/2013 dėl šiltnamio efektą sukeliančių dujų išmetimo stebėsenos bei ataskaitų ir kitos su klimato kaita susijusios nacionalinio bei Sąjungos lygmens informacijos teikimo mechanizmo ir kuriuo panaikinamas Sprendimas Nr. 280/2004/EB (4) nuostatas, kurios yra būtinos Reglamentui (ES) 2018/842 įgyvendinti;

                        (6)

                        tikslinga išplėsti EEE susitarimo Susitariančiųjų Šalių bendradarbiavimą įtraukiant tam tikras 2014 m. birželio 30 d. Komisijos įgyvendinimo reglamento (ES) Nr. 749/2014 dėl valstybių narių pagal Europos Parlamento ir Tarybos reglamentą (ES) Nr. 525/2013 teikiamos informacijos struktūros, formato, pateikimo tvarkos ir peržiūros (5) nuostatas, kurios yra būtinos Reglamentui (ES) 2018/842 įgyvendinti;

                        (7)

                        šiuo sprendimu Islandija ir Norvegija įsipareigoja imtis veiksmų, kad pasiektų išmetamo šiltnamio efektą sukeliančių dujų kiekio mažinimo tikslus iki 2030 m. bent 40 proc. sumažinti išmetamą šiltnamio efektą sukeliančių dujų kiekį, palyginti su 1990 m. lygiu;

                        (8)

                        šiuo sprendimu nedaromas poveikis tam, kaip ES, Islandija ir Norvegija įgyvendina Paryžiaus susitarimą;

                        (9)

                        biudžeto klausimai nėra EEE susitarimo dalis. Todėl tai, kad taikoma Reglamento (ES) 2018/842 5 straipsnio 6 dalis, nedaro poveikio EEE susitarimo taikymo sričiai;

                        (10)

                        tais atvejais, kai pagal šį sprendimą reikia atlikti užduotis, susijusias su Islandija ir Norvegija, ELPA priežiūros institucija turėtų glaudžiai derinti veiksmus su Europos Komisija;

                        (11)

                        pagal šį sprendimą ELPA priežiūros institucijos ir ELPA teismo kompetencija apima tik šiuo sprendimu prisiimtus įpareigojimus;

                        (12)

                        todėl EEE susitarimo 31 protokolas turėtų būti iš dalies pakeistas, kad tas bendradarbiavimas būtų išplėstas,

                  PRIĖMĖ ŠĮ SPRENDIMĄ:

               1 straipsnis
               Po EEE susitarimo 31 protokolo 3 straipsnio (Aplinka) 7 dalies įterpiama ši dalis:

                           „8. a)

                           Islandija ir Norvegija sieks atitinkamų laikotarpio nuo 2021 m. sausio 1 d. iki 2030 m. gruodžio 31 d. išmetamo šiltnamio efektą sukeliančių dujų kiekio mažinimo tikslų vadovaudamosi toliau išvardytais aktais.

                                       —

                                          32018 R 0841: 2018 m. gegužės 30 d. Europos Parlamento ir Tarybos reglamentas (ES) 2018/841 dėl šiltnamio efektą sukeliančių dujų, išmetamų ir absorbuojamų dėl žemės naudojimo, žemės naudojimo keitimo ir miškininkystės, kiekio įtraukimo į 2030 m. klimato ir energetikos politikos strategiją, kuriuo iš dalies keičiamas Reglamentas (ES) Nr. 525/2013 ir Sprendimas Nr. 529/2013/ES (OL L 156, 2018 6 19, p. 1)
                                       Šio reglamento nuostatos taikant šį Susitarimą adaptuojamos taip:

                                                   i)

                                                   Islandijai 6 straipsnio 2 dalyje nustatytas terminas „30 metų“ pakeičiamas terminu „50 metų“;

                                                   ii)

                                                   8 straipsnio 7 dalis papildoma taip:
                                                   „Ne vėliau kaip per devynis mėnesius nuo xx/xxxx EEE jungtinio komiteto sprendimo Nr. xx [šis sprendimas] įsigaliojimo ELPA valstybės praneša ELPA priežiūros institucijai 2021–2025 m. laikotarpio peržiūrėtus siūlomus miškų atskaitos lygius. ELPA valstybių jai praneštus siūlomus miškų atskaitos lygius ELPA priežiūros institucija paskelbia.“;

                                                   iii)

                                                   ELPA valstybėms 13 straipsnio 2 dalies a punktas išdėstomas taip:
                                                   „ELPA valstybė pateikė toliau nurodytą žemės naudojimo, žemės naudojimo keitimo ir miškininkystės sektoriaus strategiją, numatydama veiksmus bent 30 metų, įskaitant vykdomas arba planuojamas konkrečias priemones, kuriomis siekiama užtikrinti, kad būtų atitinkamai išsaugoti arba padidinti miškų absorbentai ir kaupikliai;

                                                               1.

                                                               Iki 2020 m. sausio 1 d. kiekviena ELPA valstybė narė parengia ir ELPA priežiūros institucijai pateikia savo žemės naudojimo, žemės naudojimo keitimo ir miškininkystės sektoriaus strategiją, numatydama veiksmus bent 30 metų. Prireikus ELPA valstybės iki 2025 m. sausio 1 d. turėtų atnaujinti šias strategijas.

                                                               2.

                                                               ELPA valstybių strategijos padeda:

                                                                           a)

                                                                           įvykdyti pagal UNFCCC ir Paryžiaus susitarimą prisiimtus ELPA valstybių įsipareigojimus mažinti dėl žmogaus veiklos išmetamą šiltnamio efektą sukeliančių dujų kiekį, didinti absorbentais pašalinamą šių dujų kiekį ir skatinti anglies dioksido sekvestraciją;

                                                                           b)

                                                                           vykdyti Paryžiaus susitarimo uždavinį užtikrinti, kad vidutinės pasaulio temperatūros padidėjimas būtų gerokai mažesnis nei 2 °C, palyginti su ikipramoninio laikotarpio lygiu, ir toliau dėti pastangas, kad jis neviršytų 1,5 °C, palyginti su ikipramoninio laikotarpio lygiu;

                                                                           c)

                                                                           siekti ilgainiui sumažinti išmetamą šiltnamio efektą sukeliančių dujų kiekį ir didinti absorbentais pašalinamą šių dujų kiekį tiek, kiek tai svarbu LULUCF sektoriui, atsižvelgiant į uždavinį pagal IPCC reikalavimus ekonomišku būdu sumažinti ELPA valstybių išmetamą šiltnamio efektą sukeliančių dujų kiekį ir didinti absorbentais pašalinamą šių dujų kiekį, siekiant Paryžiaus susitarime nustatytų su temperatūra susijusių tikslų, kad, remiantis lygiateisiškumo principu ir siekiant darnaus vystymosi bei stengiantis panaikinti skurdą, antroje šio amžiaus pusėje būtų užtikrintas įvairių šaltinių dėl žmogaus veiklos išmetamo teršalų kiekio ir absorbentais pašalinamo šiltnamio efektą sukeliančių dujų kiekio balansas.

                                                               3.

                                                               ELPA valstybių strategijos apima:

                                                                           a)

                                                                           išmetamo teršalų kiekio sumažinimą ir pašalinamo jų kiekio padidinimą žemės naudojimo, žemės naudojimo keitimo ir miškininkystės (LULUCF) sektoriuje, atsižvelgiant į bioenergiją ir biologines medžiagas, gaunamas iš šio sektoriaus;

                                                                           b)

                                                                           tiek, kiek tai svarbu žemės naudojimo, žemės naudojimo keitimo ir miškininkystės sektoriui, sąsajas su kitais ilgalaikiais nacionaliniais uždaviniais, planais ir kita politika ir priemonėmis.

                                                               4.

                                                               ELPA valstybės nedelsdamos informuoja visuomenę ir viešai paskelbia atitinkamas strategijas ir visus jų atnaujinimus.

                                                               5.

                                                               ELPA priežiūros institucija įvertina, ar ELPA valstybių strategijos yra tinkamos, kad būtų galima dokumentais pagrįsti šiame straipsnyje nustatytų įpareigojimų įvykdymą.

                                                               6.

                                                               Į ELPA valstybių žemės naudojimo, žemės naudojimo keitimo ir miškininkystės sektoriaus strategijas turėtų būti įtraukiami toliau išdėstyti aspektai.

                                                                           A.

                                                                           STRATEGIJŲ RENGIMO APŽVALGA IR PROCESAS

                                                                           A.1.

                                                                           Santrauka

                                                                           A.2.

                                                                           Teisinis ir politinis kontekstas, įskaitant atitinkamais atvejais orientacinius 2040 ir 2050 m. tarpinius siekinius

                                                                           B.

                                                                           TURINYS

                                                                           B.1.

                                                                           ŽEMĖS NAUDOJIMAS, ŽEMĖS NAUDOJIMO KEITIMAS IR MIŠKININKYSTĖ (LULUCF)

                                                                           B.1.1.

                                                                           Planuojamas išmetamo teršalų kiekio sumažinimas ir pašalinamo kiekio padidinimas iki 2050 m.

                                                                           B.1.2.

                                                                           Kiek įmanoma, numatomas išmetamas teršalų kiekis pagal šaltinius ir ŠESD rūšis

                                                                           B.1.3.

                                                                           Numatytos išmetamo teršalų kiekio mažinimo ir absorbentais pašalinamo kiekio didinimo galimybės

                                                                           B.1.4.

                                                                           Tiek, kiek tai svarbu atitinkamai miškų absorbentų ir kaupiklių išsaugojimui ir didinimui, prisitaikymo politika ir priemonės

                                                                           B.1.5.

                                                                           Aspektai, susiję su miško biomasės paklausa rinkoje ir poveikiu derliui

                                                                           B.1.6.

                                                                           Prireikus, informacija apie modeliavimą (įskaitant prielaidas) ir (arba) analizę, rodiklius ir kt.“;

                                                   iv)

                                                   15 straipsnio 2 dalis papildoma taip:
                                                   „Kiek tai susiję su ELPA valstybėmis, vyriausiasis administratorius yra kompetentingas atlikti šiame straipsnyje nurodytas užduotis. Jei vyriausiasis administratorius sustabdo su ELPA valstybėmis susijusius arba jų atliekamus sandorius, apie tai informuojama ELPA priežiūros institucija.“;

                                                   v)

                                                   II priedo lentelė papildoma taip:

                                                               „Islandija

                                                               0,5

                                                               10

                                                               2

                                                               Norvegija

                                                               0,1

                                                               10

                                                               5“;

                                                   vi)

                                                   III priedo lentelė papildoma taip:

                                                               „Islandija

                                                               1990 m.

                                                               Norvegija

                                                               1990 m.“;

                                                   vii)

                                                   IV priedo A skirsnio g punktas papildomas taip:
                                                   „ELPA valstybių 2021–2025 m. laikotarpio atskaitos lygiai atitinka prognozes, Europos aplinkos agentūrai savanoriškai pateiktas pagal Reglamentą (ES) Nr. 525/2013, o Islandijos atveju – taip pat pagal dvišalį Islandijos ir Europos Sąjungos bei jos valstybių narių susitarimą dėl Islandijos dalyvavimo bendrai vykdant Europos Sąjungos, jos valstybių narių ir Islandijos įsipareigojimus Jungtinių Tautų bendrosios klimato kaitos konvencijos Kioto protokolo antruoju įsipareigojimų laikotarpiu (6).“;

                                                   viii)

                                                   VII priedo lentelė papildoma taip:

                                                               „Islandija

                                                               –0,0224

                                                               –0,0045

                                                               Norvegija

                                                               –29,6

                                                               –35,5“.

                                       —

                                          32018 R 0842: 2018 m. gegužės 30 d. Europos Parlamento ir Tarybos reglamentas (ES) 2018/842, kuriuo, prisidedant prie klimato politikos veiksmų, kad būtų vykdomi įsipareigojimai pagal Paryžiaus susitarimą, valstybėms narėms nustatomi įpareigojimai 2021–2030 m. laikotarpiu sumažinti išmetamų šiltnamio efektą sukeliančių dujų metinį kiekį ir iš dalies keičiamas Reglamentas (ES) Nr. 525/2013 (OL L 156, 2018 6 19, p. 26)
                                       Šio reglamento nuostatos taikant šį Susitarimą adaptuojamos taip:

                                                   i)

                                                   ELPA valstybėms 4 straipsnio 3 dalis papildoma taip:
                                                   „Nustatant ELPA valstybių 2021–2030 m. laikotarpio metines šiltnamio efektą sukeliančių dujų kvotas, išreiškiamas CO2 ekvivalento tonomis, kaip nurodyta šio straipsnio 1 ir 2 dalyse, 2030 m. šiltnamio efektą sukeliančių dujų kvotai nustatyti naudojamų 2005 bazinių metų vertė bus grindžiama viso 2005 m. išmesto šiltnamio efektą sukeliančių dujų kiekio, apskaičiuoto atlikus išsamią peržiūrą, pagal kurią daroma prielaida, kad aviacijos sektoriuje išmetamas CO2 kiekis lygus nuliui, ir stacionariųjų įrenginių 2005 m. išmesto ES ATLPS teršalų kiekio, į ATLPS įtraukto 2013 m. ir nurodyto 2012 m. liepos 26 d. EEE jungtinio komiteto sprendimo Nr. 152/2012 (7) priedėlio B dalyje, skirtumu, pritaikytu atsižvelgiant į visuotinio atšilimo potencialo vertes, patvirtintas deleguotuoju aktu, nurodytu Reglamento (ES) 2018/1999 26 straipsnio 6 dalies b punkte, arba, kol įsigalios toks deleguotasis aktas, IPCC Ketvirtojoje vertinimo ataskaitoje (AR4) nustatytas vertes. Stacionariųjų įrenginių 2005 m. išmestų ES ATLPS teršalų kiekiai, nurodyti EEE jungtinio komiteto sprendime Nr. 152/2012 (AR2), ir tie patys kiekiai kartu su atnaujintomis visuotinio atšilimo potencialo vertėmis (AR4), į kurias turi būti atsižvelgiama pagal šį straipsnį nustatant 2021–2030 m. metines šiltnamio efektą sukeliančių dujų kvotas, išdėstomi priedėlyje.“;

                                                   ii)

                                                   po IV priedo įterpiama:

                                                         „Priedėlis
                                                         ELPA valstybių stacionariųjų įrenginių 2005 m. išmestų ES ATLPS teršalų kiekiai, nurodyti EEE jungtinio komiteto sprendime Nr. 152/2012 (AR2), ir tie patys kiekiai kartu su atnaujintomis visuotinio atšilimo potencialo vertėmis (AR4), į kurias turi būti atsižvelgiama pagal 4 straipsnio 3 dalį nustatant 2021–2030 m. metines šiltnamio efektą sukeliančių dujų kvotas
                                                         1 lentelė. Norvegijos 2005 m. išmestų ATLPS teršalų kiekis

                                                                     Šiltnamio efektą sukeliančios dujos (tonos)

                                                                     CO2 ekvivalentas (AR2)

                                                                     CO2 ekvivalentas (AR4)

                                                                     N2O / PFC

                                                                     CO2

                                                                     23 090 000

                                                                     23 090 000

                                                                     N2O

                                                                     1 955 000

                                                                     1 880 000

                                                                     6 308

                                                                     PFC

                                                                     829 000

                                                                     955 000

                                                                     CF4

                                                                     116,698

                                                                     C2F6

                                                                     7,616

                                                                     Iš viso

                                                                     25 874 000 25 874 000

                                                                     25 925 000 25 925 000

                                                         2 lentelė. Islandijos 2005 m. išmestų ATLPS teršalų kiekis

                                                                     Šiltnamio efektą sukeliančios dujos (tonos)

                                                                     CO2 ekvivalentas (AR2)

                                                                     CO2 ekvivalentas (AR4)

                                                                     N2O / PFC

                                                                     CO2

                                                                     909 132

                                                                     909 132

                                                                     PFC

                                                                     26 709

                                                                     31 105

                                                                     CF4

                                                                     3,508

                                                                     C2F6

                                                                     0,424

                                                                     Iš viso

                                                                     935 841

                                                                     940 237

                                                   “

                                                   iii)

                                                   6 straipsnio 1 dalyje žodžiai „100 milijonų ES ATLPS leidimų“ pakeičiami žodžiais „107 milijonai ES ATLPS leidimų“;

                                                   iv)

                                                   12 straipsnio 2 dalis papildoma taip:
                                                   „Kiek tai susiję su ELPA valstybėmis, vyriausiasis administratorius yra kompetentingas atlikti šiame straipsnyje nurodytas užduotis. Jei vyriausiasis administratorius sustabdo su ELPA valstybėmis susijusius arba jų atliekamus sandorius, apie tai informuojama ELPA priežiūros institucija.“;

                                                   v)

                                                   I priedo lentelė papildoma taip:

                                                               „Islandija

                                                               –29 %

                                                               Norvegija

                                                               –40 %“;

                                                   vi)

                                                   II priedo lentelė papildoma taip:

                                                               „Islandija

                                                               4 %

                                                               Norvegija

                                                               2 %“;

                                                   vii)

                                                   III priedo lentelė iš dalies pakeičiama taip:

                                                               a)

                                                               Lentelėje įrašoma:

                                                                           „Islandija

                                                                           0,2

                                                                           Norvegija

                                                                           1,6“;

                                                               b)

                                                               Eilutė „Iš viso ne daugiau kaip 280“ pakeičiama eilute „Iš viso ne daugiau kaip 281,8“.

                                       —

                                          32018 R 1999: 2018 m. gruodžio 11 d. Europos Parlamento ir Tarybos reglamentas (ES) 2018/1999 dėl energetikos sąjungos ir klimato politikos veiksmų valdymo, kuriuo iš dalies keičiami Europos Parlamento ir Tarybos reglamentai (EB) Nr. 663/2009 ir (EB) Nr. 715/2009, Europos Parlamento ir Tarybos direktyvos 94/22/EB, 98/70/EB, 2009/31/EB, 2009/73/EB, 2010/31/ES, 2012/27/ES ir 2013/30/ES, Tarybos direktyvos 2009/119/EB ir (ES) 2015/652 ir panaikinamas Europos Parlamento ir Tarybos reglamentas (ES) Nr. 525/2013 (OL L 328, 2018 12 21, p. 1)
                                       Toliau išvardytos taikytinos šio reglamento nuostatos, kurios taikant šį Susitarimą adaptuojamos taip:

                                                   i)

                                                   taikomos tik šios reglamento nuostatos:

                                                               —

                                                               2 straipsnio 1–10 dalys, 2 straipsnio 12–13 dalys, 2 straipsnio 15–17 dalys, 18 straipsnis, 26 straipsnio 2–7 dalys, 29 straipsnio 5 dalies b punktas, 37–42 straipsniai, 44 straipsnio 1 dalies a punktas, 2–3 ir 6 dalys, 57–58 straipsniai ir V–VII bei XII–XIII priedai;

                                                   ii)

                                                   taikant šią dalį 2 straipsnio 1–10, 12–13 ir 15–17 dalys ELPA valstybėms taikomos tik tiek, kiek jos susijusios su Reglamentų (ES) 2018/841 ir (ES) 2018/842 įgyvendinimu;

                                                   iii)

                                                   ELPA valstybėms 26 straipsnio 4 dalis išdėstoma taip:
                                                   „Islandija ir Norvegija iki kiekvienų metų balandžio 15 d. pateikia ELPA priežiūros institucijai galutinių šiltnamio efektą sukeliančių dujų apskaitos duomenų, pagal 3 dalį pateiktų UNFCCC sekretoriatui, kopiją.“;

                                                   iv)

                                                   ELPA valstybėms taikomos tik tos 41 straipsnio nuostatos arba dalys, kurios yra nurodytos arba išdėstytos [šis sprendimas];

                                                   v)

                                                   ELPA valstybėms po 42 straipsnio pirmo sakinio įterpiamas toks sakinys:
                                                   „Europos aplinkos agentūra padeda ELPA priežiūros institucijai vykdyti veiklą, nurodytą tik 18 straipsnyje, 26 straipsnio 2–7 dalyse, 29 straipsnio 5 dalies b punkte, 37–39 straipsniuose ir 41 straipsnyje.“.

                                       —

                                          32013 R 0525: 2013 m. gegužės 21 d. Europos Parlamento ir Tarybos reglamentas (ES) Nr. 525/2013 dėl šiltnamio efektą sukeliančių dujų išmetimo stebėsenos bei ataskaitų ir kitos su klimato kaita susijusios nacionalinio bei Sąjungos lygmens informacijos teikimo mechanizmo ir kuriuo panaikinamas Sprendimas Nr. 280/2004/EB (OL L 165, 2013 6 18, p. 13)
                                       Toliau išvardytos taikytinos šio reglamento nuostatos, kurios taikant šį Susitarimą adaptuojamos taip:

                                                   i)

                                                   taikomos tik šios reglamento nuostatos:

                                                               —

                                                               7 straipsnis, 19 straipsnio 1 ir 3 dalys;

                                                   ii)

                                                   taikant šią dalį 7 straipsnis ir 19 straipsnio 1 ir 3 dalys ELPA valstybėms taikomos tik tiek, kiek jos susijusios su Reglamento (ES) 2018/842 įgyvendinimu.

                                       —

                                          32014 R 0749: 2014 m. birželio 30 d. Komisijos įgyvendinimo reglamentas (ES) Nr. 749/2014 dėl valstybių narių pagal Europos Parlamento ir Tarybos reglamentą (ES) Nr. 525/2013 teikiamos informacijos struktūros, formato, pateikimo tvarkos ir peržiūros (OL L 203, 2014 7 11, p. 23)
                                       Toliau išvardytos taikytinos šio reglamento nuostatos, kurios taikant šį Susitarimą adaptuojamos taip:

                                                   i)

                                                   taikomos tik šios reglamento nuostatos:

                                                               —

                                                               3–5, 7–10, 12–14, 16, 29, 32–34, 36–37 straipsniai, I–VIII priedai ir XVI priedo 2 lentelė;

                                                   ii)

                                                   taikant šią dalį 3–5, 7–10, 12–14, 16, 29, 32–34, 36–37 straipsniai, I–VIII priedai ir XVI priedo 2 lentelė ELPA valstybėms taikomi tik tiek, kiek jie susiję su Reglamento (ES) 2018/842 įgyvendinimu.

                           b)

                           Pagal EEE susitarimo 79 straipsnio 3 dalį šiai daliai taikoma Susitarimo VII dalis (Institucinės nuostatos).

                           c)

                           Šiai daliai mutatis mutandis taikomas EEE susitarimo 1 protokolas (Horizontalios adaptacijos).

                           d)

                           Šioje dalyje nurodytuose arba pateiktuose aktuose ir nuostatose daromos nuorodos į Sąjungos teisės aktus, aktus, taisykles, politiką ir priemones taikomos tik tiek ir tokiu būdu, kiek atitinkami teisės aktai, aktai, taisyklės, politika ir priemonės yra įtraukti į šį Susitarimą.

                           e)

                           Islandija ir Norvegija, remdamosi šioje dalyje nurodytais arba pateiktais aktais ir nuostatomis, visapusiškai dalyvauja Klimato kaitos komiteto veikloje, tačiau neturi balsavimo teisės.

                           f)

                           Kai Komisija pagal šioje dalyje nurodytus arba pateiktus aktus ir nuostatas konsultuojasi su valstybių narių paskirtais ekspertais, ji tokiomis pat sąlygomis konsultuojasi su ELPA valstybių paskirtais ekspertais.

                           g)

                           Europos aplinkos agentūra padeda ELPA priežiūros institucijai vykdyti veiklą pagal Reglamentus (ES) 2018/841 ir (ES) 2018/842.

                           h)

                           Ši dalis netaikoma Lichtenšteinui.“

               2 straipsnis
               Šis sprendimas įsigalioja […] arba kitą dieną po paskutinio pranešimo perdavimo EEE jungtiniam komitetui pagal EEE susitarimo 103 straipsnio 1 dalį, iš šių datų pasirenkama vėlesnė (8).

               3 straipsnis
               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje .

                     EEE jungtinio komiteto vardu

                     Pirmininkas

                     EEE jungtinio komiteto

                     sekretoriai

               (1)  OL L 156, 2018 6 19, p. 1.

               (2)  OL L 156, 2018 6 19, p. 26.

               (3)  OL L 328, 2018 12 21, p. 1.

               (4)  OL L 165, 2013 6 18, p. 13.

               (5)  OL L 203, 2014 7 11, p. 23.

               (6)  OL L 207, 2015 8 4, p. 1.

               (7)  OL L 309, 2012 11 8, p. 38.

               (8)  [Konstitucinių reikalavimų nenurodyta.] [Konstituciniai reikalavimai nurodyti.]

            Islandijos ir Norvegijos deklaracija dėl nacionalinių planų, susijusių su EEE jungtinio komiteto sprendimu Nr. [šis sprendimas]
            Islandija ir Norvegija savanoriškai parengs nacionalinius planus ir juose apibūdins, kaip Islandija ir Norvegija ketina įvykdyti įsipareigojimus, prisiimtus į EEE susitarimo 31 protokolą įtraukiant šiuos aktus:

                        —

                        2018 m. gegužės 30 d. Europos Parlamento ir Tarybos reglamentą (ES) 2018/841 dėl šiltnamio efektą sukeliančių dujų, išmetamų ir absorbuojamų dėl žemės naudojimo, žemės naudojimo keitimo ir miškininkystės, kiekio įtraukimo į 2030 m. klimato ir energetikos politikos strategiją, kuriuo iš dalies keičiamas Reglamentas (ES) Nr. 525/2013 ir Sprendimas Nr. 529/2013/ES (LULUCF reglamentas), ir

                        —

                        2018 m. gegužės 30 d. Europos Parlamento ir Tarybos reglamentą (ES) 2018/842, kuriuo, prisidedant prie klimato politikos veiksmų, kad būtų vykdomi įsipareigojimai pagal Paryžiaus susitarimą, valstybėms narėms nustatomi įpareigojimai 2021–2030 m. laikotarpiu sumažinti išmetamų šiltnamio efektą sukeliančių dujų metinį kiekį, ir iš dalies keičiamas Reglamentas (ES) Nr. 525/2013 (Pastangų pasidalijimo reglamentas).

                  Islandija ir Norvegija parengs atitinkamus nacionalinius planus ir iki 2019 m. gruodžio 31 d. juos pateiks ES valstybėms narėms, Europos Komisijai, ELPA priežiūros institucijai ir visuomenei.
            Į šiuos planus bus įtraukti šie pagrindiniai aspektai:

                        —

                        plano santrauka;

                        —

                        dabartinės nacionalinės klimato politikos apžvalga;

                        —

                        nacionalinio pastangų pasidalijimo tikslo ir su LULUCF susijusių įsipareigojimų aprašymas;

                        —

                        pagrindinės esamos ir planuojamos politikos ir priemonių, numatytų pastangų pasidalijimo tikslui pasiekti ir su LULUCF susijusiems įsipareigojimams įvykdyti, aprašymas;

                        —

                        dabartinio nacionalinio išmetamo ir pašalinamo šiltnamio efektą sukeliančių dujų kiekio aprašymas, taip pat pastangų pasidalijimo tikslo įgyvendinimo ir su LULUCF susijusių įsipareigojimų įvykdymo prognozės, grindžiamos esama politika ir priemonėmis;

                        —

                        planuojamos nacionalinės politikos ir priemonių, skirtų pastangų pasidalijimo tikslui pasiekti ir su LULUCF susijusiems įsipareigojimams įvykdyti, poveikio vertinimas, jį palyginant su prognozėmis, grindžiamomis esama politika ir priemonėmis, ir apibūdinant esamos ir planuojamos politikos ir priemonių tarpusavio sąveiką.


title: 2019 m. lapkričio 8 d. Tarybos sprendimas (ES) 2019/1875 dėl Europos Sąjungos ir Singapūro Respublikos laisvosios prekybos susitarimo sudarymo

text:
14.11.2019

                  LT

                  Europos Sąjungos oficialusis leidinys

                  L 294/1

         TARYBOS SPRENDIMAS (ES) 2019/1875
         2019 m. lapkričio 8 d.
         dėl Europos Sąjungos ir Singapūro Respublikos laisvosios prekybos susitarimo sudarymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 91 straipsnį, 100 straipsnio 2 dalį ir 207 straipsnio 4 dalies pirmą pastraipą kartu su 218 straipsnio 6 dalies a punkto v papunkčiu ir 218 straipsnio 7 dalimi,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą,
         kadangi:

                     (1)

                     remiantis Tarybos sprendimu (ES) 2018/1599 (1), 2018 m. spalio 19 d. pasirašytas Europos Sąjungos ir Singapūro Respublikos laisvosios prekybos susitarimas (toliau – Susitarimas);

                     (2)

                     remiantis Sutarties 218 straipsnio 7 dalimi, Tarybai tikslinga įgalioti Komisiją Sąjungos vardu patvirtinti poziciją, kurios turi būti laikomasi Prekybos komitete dėl tam tikrų Susitarimo pakeitimų, priimtinų taikant supaprastintą procedūrą. Komisija turėtų būti įgaliota patvirtinti pakeitimus, kuriuos pagal Susitarimo 9.18 straipsnį (Taikymo srities keitimas ir taisymas) turi priimti Prekybos komitetas, kiek tai susiję su Susitarimo 9-A – 9-I priedais, pasikonsultavus su Tarybos paskirtu specialiuoju komitetu pagal Sutarties 207 straipsnio 3 dalį. Ši nuostata neturėtų būti taikoma įsipareigojimų pagal Susitarimo 9-E priedo 2 dalį pakeitimams. Be to, Komisija turėtų būti įgaliota patvirtinti pakeitimus, kuriuos turi priimti Prekybos komitetas pagal 10.17 straipsnį (Geografinių nuorodų apsaugos sistema) ir 10.18 straipsnį (Geografinių nuorodų sąrašo pakeitimai), kiek tai susiję su Susitarimo 10-A ir 10-B priedais;

                     (3)

                     Susitarimas turėtų būti patvirtintas Sąjungos vardu;

                     (4)

                     pagal Susitarimo 16.16 straipsnį (Nuostata dėl tiesioginio poveikio) Susitarimu asmenims neturėtų būti suteikiama teisių ar nustatoma prievolių, išskyrus tas, kurios Šalims nustatomos pagal viešąją tarptautinę teisę,

               PRIĖMĖ ŠĮ SPRENDIMĄ:

            1 straipsnis
            Europos Sąjungos ir Singapūro Respublikos laisvosios prekybos susitarimas patvirtinamas Sąjungos vardu.
            Susitarimo tekstas pridedamas prie šio sprendimo.

            2 straipsnis
            Taikydama 9.18 straipsnį (Taikymo srities keitimas ir taisymas) Komisija, pasikonsultavusi su Tarybos paskirtu specialiuoju komitetu pagal Sutarties 207 straipsnio 3 dalį, tvirtina Sąjungos poziciją dėl Susitarimo 9-A – 9-I priedų pakeitimų ar pataisymų. Šis straipsnis netaikomas įsipareigojimų pagal Susitarimo 9-E priedo 2 dalį pakeitimams.

            3 straipsnis
            Taikant Susitarimo 10.17 straipsnį (Geografinių nuorodų apsaugos sistema) ir 10.18 straipsnį (Geografinių nuorodų sąrašo pakeitimai), Sąjungos poziciją dėl Susitarimo 10-A ir 10-B priedų pakeitimų tvirtina Komisija.

            4 straipsnis
            Tarybos pirmininkas Sąjungos vardu pateikia Susitarimo 16.13 straipsnio 2 dalyje numatytą pranešimą siekiant išreikšti Sąjungos sutikimą laikytis Susitarimo (2).

            5 straipsnis
            Šis sprendimas įsigalioja jo priėmimo dieną.

            Priimta Liuksemburge 2019 m. lapkričio 8 d.

                  Tarybos vardu

                  Pirmininkas

               M. LINTILÄ

            (1)  2018 m. spalio 15 d. Tarybos sprendimas (ES) 2018/1599 dėl Europos Sąjungos ir Singapūro Respublikos laisvosios prekybos susitarimo pasirašymo Europos Sąjungos vardu (OL L 267, 2018 10 25, p. 1).

            (2)  Susitarimo įsigaliojimo datą Europos Sąjungos oficialiajame leidinyje paskelbs Tarybos generalinis sekretoriatas.


title: Tarybos Sprendimas (ES) 2020/142 2020 m. sausio 21 d. dėl Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą, Europos Sąjungos, Šveicarijos Konfederacijos ir Lichtenšteino Kunigaikštystės protokolo dėl prieigos prie Eurodac teisėsaugos tikslais sudarymo

text:
4.2.2020

                  LT

                  Europos Sąjungos oficialusis leidinys

                  L 32/1

         TARYBOS SPRENDIMAS (ES) 2020/142
         2020 m. sausio 21 d.
         dėl Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą, Europos Sąjungos, Šveicarijos Konfederacijos ir Lichtenšteino Kunigaikštystės protokolo dėl prieigos prie Eurodac teisėsaugos tikslais sudarymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 87 straipsnio 2 dalies a punktą ir 88 straipsnio 2 dalies pirmos pastraipos a punktą kartu su 218 straipsnio 6 dalies antros pastraipos a punktu,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:

                     (1)

                     pagal Tarybos sprendimą (ES) 2019/393 (2) Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą, Europos Sąjungos, Šveicarijos Konfederacijos ir Lichtenšteino Kunigaikštystės protokolas dėl prieigos prie Eurodac teisėsaugos tikslais (toliau – Protokolas) pasirašytas 2019 m. birželio 27 d. su sąlyga, kad jis bus sudarytas vėliau;

                     (2)

                     siekiant remti ir stiprinti valstybių narių ir Šveicarijos bei Lichtenšteino kompetentingų institucijų policijos bendradarbiavimą teroristinių ir kitų sunkių nusikaltimų prevencijos, atskleidimo ir tyrimo tikslais, Sąjunga turi imtis veiksmų, kad Šveicarija ir Lichtenšteinas galėtų naudotis su teisėsauga susijusiais Eurodac aspektais;

                     (3)

                     Protokolas turėtų būti patvirtintas;

                     (4)

                     Jungtinei Karalystei ir Airijai Europos Parlamento ir Tarybos reglamentas (ES) Nr. 603/2013 (3) yra privalomas, todėl jos dalyvauja priimant šį sprendimą;

                     (5)

                     pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

               PRIĖMĖ ŠĮ SPRENDIMĄ:

            1 straipsnis
            Sąjungos vardu patvirtinamas Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą, Europos Sąjungos, Šveicarijos Konfederacijos ir Lichtenšteino Kunigaikštystės protokolas dėl prieigos prie Eurodac teisėsaugos tikslais (4).

            2 straipsnis
            Tarybos pirmininkas Sąjungos vardu pateikia Protokolo 4 straipsnio 1 dalyje numatytą pranešimą.

            3 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2020 m. sausio 21 d.

                  Tarybos vardu

                  Pirmininkas

               Z. MARIĆ

            (1)  2019 m. gruodžio 17 d. pritarimas (dar nepaskelbta Oficialiajame leidinyje).

            (2)  2019 m. kovo 7 d. Tarybos sprendimas (ES) 2019/393 dėl Europos bendrijos ir Šveicarijos Konfederacijos susitarimo dėl kriterijų ir mechanizmų, padedančių nustatyti valstybę, atsakingą už valstybėje narėje ar Šveicarijoje pateikto prieglobsčio prašymo nagrinėjimą, Europos Sąjungos, Šveicarijos Konfederacijos ir Lichtenšteino Kunigaikštystės protokolo dėl prieigos prie Eurodac teisėsaugos tikslais pasirašymo Europos Sąjungos vardu (OL L 71, 2019 3 13, p. 5).

            (3)  2013 m. birželio 26 d. Europos Parlamento ir Tarybos reglamentas (ES) Nr. 603/2013 dėl Eurodac sistemos pirštų atspaudams lyginti sukūrimo siekiant veiksmingai taikyti Reglamentą (ES) Nr. 604/2013, kuriuo išdėstomi valstybės narės, atsakingos už trečiosios šalies piliečio arba asmens be pilietybės vienoje iš valstybių narių pateikto tarptautinės apsaugos prašymo nagrinėjimą, nustatymo kriterijai ir mechanizmai, ir dėl valstybių narių teisėsaugos institucijų bei Europolo teisėsaugos tikslais teikiamų prašymų palyginti duomenis su Eurodac sistemos duomenimis ir kuriuo iš dalies keičiamas Reglamentas (ES) Nr. 1077/2011, kuriuo įsteigiama Europos didelės apimties IT sistemų laisvės, saugumo ir teisingumo erdvėje operacijų valdymo agentūra (OL L 180, 2013 6 29, p. 1).

            (4)  Žr. šio Oficialiojo leidinio p. 3.


title: Tarybos Sprendimas (BUSP) 2020/170 2020 m. vasario 6 d. kuriuo iš dalies keičiamas Sprendimas 2010/231/BUSP dėl ribojamųjų priemonių Somaliui

text:
7.2.2020

                  LT

                  Europos Sąjungos oficialusis leidinys

                  L 36/5

         TARYBOS SPRENDIMAS (BUSP) 2020/170
         2020 m. vasario 6 d.
         kuriuo iš dalies keičiamas Sprendimas 2010/231/BUSP dėl ribojamųjų priemonių Somaliui
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2010 m. balandžio 26 d. Taryba priėmė Sprendimą 2010/231/BUSP (1);

                     (2)

                     2019 m. lapkričio 15 d. Jungtinių Tautų Saugumo Taryba priėmė Rezoliuciją (JT ST rezoliucija) 2498 (2019). Toje rezoliucijoje dar kartą patvirtinamas bendras ir visiškas ginklų embargas Somaliui ir iš dalies keičiamos išimtys, išankstiniai patvirtinimai ir pranešimai, susiję su ginklų ir susijusių medžiagų tiekimu į Somalį. Rezoliucijoje dar kartą patvirtinamas draudimas importuoti medžio anglis iš Somalio ir nustatomi savadarbių sprogstamųjų užtaisų komponentų pardavimo, tiekimo ir perdavimo į Somalį apribojimai;

                     (3)

                     todėl Sprendimas 2010/231/BUSP turėtų būti atitinkamai iš dalies pakeistas;

                     (4)

                     reikalingi tolesni Sąjungos veiksmai siekiant įgyvendinti tam tikras šiame sprendime numatytas priemones,

               PRIĖMĖ ŠĮ SPRENDIMĄ:

            1 straipsnis
            Sprendimas 2010/231/BUSP iš dalies keičiamas taip:

                        1.

                        1 straipsnis iš dalies keičiamas taip:

                                    i)

                                    3, 4 ir 4a dalys pakeičiamos taip:

                                       „3.   1 ir 2 dalys netaikomos:

                                                   a)

                                                   tiekiant, parduodant arba perduodant visų rūšių ginklus ir su jais susijusią įrangą ir tiesiogiai ar netiesiogiai teikiant su karine veikla susijusias technines konsultacijas, finansinę paramą bei kitokią pagalbą ir mokymą, skirtus tik Jungtinių Tautų personalui, įskaitant Jungtinių Tautų pagalbos misiją Somalyje (UNSOM), remti arba jų reikmėms naudoti;

                                                   b)

                                                   tiekiant, parduodant arba perduodant visų rūšių ginklus ir su jais susijusią įrangą ir tiesiogiai ar netiesiogiai teikiant su karine veikla susijusias technines konsultacijas, finansinę paramą bei kitokią pagalbą ir mokymą, skirtus tik Afrikos Sąjungos misijai Somalyje (AMISOM) remti arba jos reikmėms naudoti;

                                                   c)

                                                   tiekiant, parduodant arba perduodant visų rūšių ginklus ir su jais susijusią įrangą ir tiesiogiai ar netiesiogiai teikiant su karine veikla susijusias technines konsultacijas, finansinę paramą bei kitokią pagalbą ir mokymus, skirtus tik tiems AMISOM strateginiams partneriams, kurie vykdo veiklą tik pagal 2012 m. sausio 5 d. Afrikos Sąjungos (AS) strateginę koncepciją (arba vėlesnes AS strategines koncepcijas), remti arba jų reikmėms naudoti, bendradarbiaujant ir derinant veiksmus su AMISOM;

                                                   d)

                                                   tiekiant, parduodant arba perduodant visų rūšių ginklus ir su jais susijusią įrangą ir tiesiogiai ar netiesiogiai teikiant su karine veikla susijusias technines konsultacijas, finansinę paramą bei kitokią pagalbą ir mokymą, skirtus tik Europos Sąjungos mokymo misijai Somalyje (EUTM) remti arba jos reikmėms naudoti;

                                                   e)

                                                   tiekiant, parduodant arba perduodant visų rūšių ginklus ir su jais susijusią įrangą, skirtus tik valstybių narių arba tarptautinių, regioninių ir subregioninių organizacijų, kurios imasi priemonių, kad sustabdytų piratavimo veiksmus ir ginkluotus plėšimus jūroje prie Somalio krantų, reikmėms naudoti, Somalio federalinės Vyriausybės prašymu, apie kurį ji pranešė Generaliniam sekretoriui, su sąlyga, kad priemonės, kurių imamasi, būtų suderinamos su taikytina tarptautine humanitarine ir žmogaus teisių teise;

                                                   f)

                                                   tiekiant, parduodant arba perduodant visų rūšių ginklus ir su jais susijusią įrangą ir teikiant su karine veikla susijusias technines konsultacijas, finansinę paramą bei kitokią pagalbą ir mokymą, skirtus tik Somalio nacionalinėms saugumo pajėgoms kurti ar Somalio saugumo sektoriaus institucijoms, išskyrus Somalio federalinės Vyriausybės institucijas, kurti, siekiant užtikrinti Somalio žmonių saugumą. II ir III prieduose nurodyti objektai tiekiami ir su karine veikla susijusios techninės konsultacijos, finansinė parama ir kita pagalba bei mokymas teikiami, jei yra įvykdyti atitinkami patvirtinimo arba pranešimo reikalavimai:

                                                               i)

                                                               tiekiant, parduodant arba perduodant II priede nurodytus visų rūšių ginklus ir su jais susijusią įrangą, skirtus tik Somalio nacionalinėms saugumo pajėgoms ar Somalio saugumo sektoriaus institucijoms, išskyrus Somalio federalinės Vyriausybės institucijas, kurti, siekiant užtikrinti Somalio žmonių saugumą, kiekvienu konkrečiu atveju iš anksto turi būti gautas Sankcijų komiteto patvirtinimas, kaip nustatyta 4a ir 4b dalyse;

                                                               ii)

                                                               tiekiant, parduodant arba perduodant III priede nurodytus visų rūšių ginklus ir su jais susijusią įrangą ir teikiant su karine veikla susijusias technines konsultacijas, finansinę paramą bei kitokią pagalbą ir mokymą, skirtus tik Somalio nacionalinėms saugumo pajėgoms kurti, siekiant užtikrinti Somalio gyventojų saugumą, turi būti iš anksto pranešama Sankcijų komitetui, kaip nustatyta 4 ir 4b dalyse;

                                                               iii)

                                                               tiekiant, parduodant arba perduodant III priede nurodytus visų rūšių ginklus ir su jais susijusią įrangą ir teikiant su karine veikla susijusias technines konsultacijas, finansinę paramą bei kitokią pagalbą ir mokymą, kai tai vykdo valstybės narės arba tarptautinės, regioninės ir subregioninės organizacijos, skirtus tik Somalio saugumo sektoriaus institucijoms, išskyrus Somalio federalinės Vyriausybės institucijas, kurti, turi būti iš anksto pranešama Sankcijų komitetui, kaip nustatyta 4b dalyje, ir ši veikla gali būti vykdoma, jeigu Sankcijų komitetas per penkias darbo dienas nuo tokio pranešimo gavimo nepriima neigiamo sprendimo;

                                                   g)

                                                   tiekiant, parduodant arba perduodant apsauginius drabužius, įskaitant neperšaunamas liemenes ir karinius šalmus, kuriuos laikinai į Somalį tik asmeniniam naudojimui įveža Jungtinių Tautų personalas, žiniasklaidos atstovai, humanitarinę bei vystomąją pagalbą teikiantys darbuotojai bei su jais susijęs personalas;

                                                   h)

                                                   tiekiant, parduodant arba perduodant žudyti neskirtą karinę įrangą, skirtą tik humanitariniams tikslams ar apsaugai, apie kurią tik informavimo tikslais Sankcijų komitetui prieš penkias darbo dienas pranešė tiekiančioji valstybė narė, tarptautinė, regioninė ar subregioninė organizacija.

                                       4.   Somalio federalinei Vyriausybei tenka pagrindinė atsakomybė bent prieš penkias darbo dienas pranešti Sankcijų komitetui apie III priede nurodytų visų rūšių ginklų ir su jais susijusios įrangos tiekimą ir su karine veikla susijusių techninių konsultacijų, finansinės paramos bei kitokios pagalbos ir mokymo teikimą Somalio nacionalinėms saugumo pajėgoms, kaip nustatyta šio straipsnio 3 dalies f punkto ii papunktyje. Arba valstybės narės, tiekiančios ginklus ar su jais susijusią įrangą ar teikiančios su karine veikla susijusias technines konsultacijas, finansinę paramą bei kitokią pagalbą ir mokymą Somalio nacionalinėms saugumo pajėgoms, gali bent prieš penkias darbo dienas pateikti pranešimą Sankcijų komitetui, apie tokį pranešimą informuoti atitinkamą nacionalinį koordinavimo organą Somalio federalinėje Vyriausybėje ir, kai tikslinga, suteikti Somalio federalinei Vyriausybei techninę paramą vykdant pranešimo procedūras pagal JT ST rezoliucijos 2498 (2019) 13 ir 14 punktus. Į pranešimus įtraukiama informacija apie visų rūšių ginklų ir su jais susijusios įrangos gamintoją ir tiekėją, ginklų ir šaudmenų aprašymas, įskaitant rūšį, kalibrą ir kiekį, siūloma pristatymo data bei vieta ir visa svarbi informacija, susijusi su numatomu Somalio nacionalinių saugumo pajėgų paskirties padaliniu arba numatoma saugojimo vieta.

                                       4a.   Somalio federalinei Vyriausybei tenka pagrindinė atsakomybė bent prieš penkias darbo dienas paprašyti Sankcijų komiteto iš anksto patvirtinti II priede nurodytų visų rūšių ginklų ir su jais susijusios įrangos tiekimą Somalio nacionalinėms saugumo pajėgoms, kaip nustatyta šio straipsnio 3 dalies f punkto ii papunktyje. Arba tokius objektus tiekiančios valstybės narės gali paprašyti Sankcijų komiteto išankstinio patvirtinimo, informuoti atitinkamą nacionalinį koordinavimo organą Somalio federalinėje Vyriausybėje apie patvirtinimo prašymą ir, kai tikslinga, suteikti Somalio federalinei Vyriausybei techninę paramą vykdant pranešimo procedūras pagal JT ST rezoliucijos 2498 (2019) 13 ir 14 punktus.
                                       Į patvirtinimo prašymus įtraukiama informacija apie visų rūšių ginklų ir su jais susijusios įrangos gamintoją ir tiekėją, ginklų ir šaudmenų aprašymas, įskaitant rūšį, kalibrą ir kiekį, siūloma pristatymo data bei vieta ir visa svarbi informacija, susijusi su numatomu Somalio nacionalinių saugumo pajėgų paskirties padaliniu arba numatoma saugojimo vieta.“;

                                    ii)

                                    papildoma šia dalimi:

                                       „4b.   Valstybės narės siekia gauti Sankcijų komiteto patvirtinimą arba jam pranešti atitinkamai dėl II ir III prieduose nurodytų visų rūšių ginklų ir su jais susijusios įrangos tiekimo, su karine veikla susijusių techninių konsultacijų, finansinės paramos bei kitokios pagalbos ir mokymo, skirtų Somalio saugumo sektoriaus institucijoms, išskyrus Somalio federalinės Vyriausybės institucijas, teikimo pagal 3 dalies f punkto i ir iii papunkčius ir kartu informuoja Somalio federalinę Vyriausybę bent prieš penkias darbo dienas.“;

                                    iii)

                                    5 dalis pakeičiama taip:

                                       „5.   Draudžiama tiekti, perparduoti, perduoti arba suteikti naudotis bet kokius ginklus ar karinę įrangą, parduotą arba patiektą tik Somalio nacionalinėms saugumo pajėgoms arba Somalio saugumo sektoriaus institucijoms, išskyrus Somalio federalinės Vyriausybės institucijas, kurti, bet kuriam asmeniui arba subjektui, netarnaujančiam Somalio nacionalinėse saugumo pajėgose arba Somalio saugumo sektoriaus institucijose, kurioms jie buvo pirmiausia parduoti arba patiekti, arba į parduodančią ar tiekiančią valstybę narę, arba tarptautinę, regioninę ar subregioninę organizaciją.“

                        2.

                        Įterpiamas šis straipsnis:

                           „1c straipsnis

                              1.   Laikantis 1 straipsnio 3 dalies, valstybių narių piliečiams arba iš valstybių narių teritorijų draudžiama tiesiogiai arba netiesiogiai tiekti, parduoti arba perduoti į Somalį savadarbių sprogstamųjų užtaisų komponentus, įtrauktus į ES bendrąjį karinės įrangos sąrašą ir atitinkamai išvardytus šio sprendimo IV priede, nepaisant to, ar valstybių narių teritorija yra jų kilmės vieta.

                              2.   Tiesiogiai arba netiesiogiai tiekti, parduoti arba perduoti į Somalį kitus savadarbius sprogstamųjų užtaisų komponentus, išvardytus šio sprendimo V priede, galima tik gavus valstybių narių kompetentingų institucijų išankstinį leidimą. Jos tokio leidimo nesuteikia, jei yra pakankamai įrodymų, kad Somalyje tas (tie) objektas (-ai) bus naudojami savadarbių sprogstamųjų užtaisų gamyboje, arba yra didelis pavojus, kad jie gali būti tam naudojami.

                              3.   Valstybės narės praneša Sankcijų komitetui apie 2 dalyje nurodytų objektų pardavimą, tiekimą ar perdavimą per 15 darbo dienų po pardavimo, tiekimo arba perdavimo. Pranešime pateikiama visa atitinkama informacija, įskaitant objekto (-ų) naudojimo paskirtį, galutinį naudotoją, technines specifikacijas ir siųstino (-ų) objekto (-ų) kiekį. Jos užtikrina, kad Somalio federalinei Vyriausybei ir Somalio federalinėms valstybėms narėms būtų suteikta tinkama finansinė parama ir techninė pagalba tam, kad būtų užtikrintos tokiai įrangai saugoti ir platinti tinkamos apsaugos priemonės.

                              4.   Valstybės narės skatina fizinius ir juridinius asmenis pagal savo jurisdikciją būti budrius, kiek tai susiję su tiesioginiu arba netiesioginiu sprogstamosios medžiagos pirmtakų ir įrangos, kuri gali būti panaudota savadarbių sprogstamųjų užtaisų gamyboje, išskyrus šio sprendimo IV ir V prieduose išvardytus objektus, tiekimu, pardavimu ar perdavimu į Somalį. Valstybės narės registruoja joms žinomus sandorius, susijusius su fizinių arba juridinių asmenų Somalyje atliktais tokių kitų objektų įtartinais pirkimais arba paklausimais apie juos, ir dalijasi tokia informacija su Somalio federaline Vyriausybe, Sankcijų komitetu ir Ekspertų Somalio klausimais grupe.

                        3.

                        II priedas pakeičiamas šio sprendimo I priedu.

                        4.

                        Pridedamas III priedas, kaip išdėstyta šio sprendimo II priede.

                        5.

                        Pridedamas IV priedas, kaip išdėstyta šio sprendimo III priede.

                        6.

                        Pridedamas V priedas, kaip išdėstyta šio sprendimo IV priede.

            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2020 m. vasario 6 d.

                  Tarybos vardu

                  Pirmininkė

               A. METELKO-ZGOMBIĆ

            (1)  2010 m. balandžio 26 d. Tarybos sprendimas 2010/231/BUSP dėl ribojamųjų priemonių Somaliui, kuriuo panaikinama Bendroji pozicija 2009/138/BUSP (OL L 105, 2010 4 27, p. 17).

            I PRIEDAS

                     „II PRIEDAS
                     1 STRAIPSNIO 3 DALIES f PUNKTO i PAPUNKTYJE NURODYTŲ OBJEKTŲ SĄRAŠAS

                        1.

                           Raketos „žemė–oras“, įskaitant nešiojamąsias priešlėktuvines ginklų sistemas (MANPADS).

                        2.

                           Didesnio kaip 12,7 mm kalibro ginklai, specialiai jiems sukurti komponentai ir susiję šaudmenys. (Tai neapima nuo peties šaudomų prieštankinių raketų paleidiklių, pvz., reaktyvinių granatsvaidžių, lengvųjų prieštankinių ginklų, šautuvinių granatsvaidžių, granatsvaidžių.)

                        3.

                           Didesnio kaip 82 mm kalibro minosvaidžiai ir susiję šaudmenys.

                        4.

                           Prieštankiniai valdomieji ginklai, įskaitant prieštankines valdomąsias raketas, ir specialiai šiems objektams sukurti šaudmenys bei komponentai.

                        5.

                           konkrečiai kariniam naudojimui sukurti ar modifikuoti sprogstamieji užtaisai ir įtaisai; minos ir susijusios medžiagos.

                        6.

                           Ginklų optiniai taikikliai su naktinio matymo galimybe.

                        7.

                           Konkrečiai kariniam naudojimui sukurti ar modifikuoti orlaiviai. (Orlaivis – transporto priemonė su fiksuotaisiais sparnais, pasukamaisiais sparnais, besisukančiais sparnais, pasviruoju sraigtu arba pasviraisiais sparnais, arba sraigtasparnis.)

                        8.

                           Konkrečiai kariniam naudojimui sukurti ar modifikuoti laivai ir amfibinės transporto priemonės (laivas – bet kuris laivas, ekranoplanas, mažo vaterlinijos ploto laivas arba laivas su povandeniniais sparnais, laivo korpusas arba laivo korpuso dalis).

                        9.

                           Nepilotuojamos kovinės oro transporto priemonės (JT įprastinės ginkluotės registre priskirtos IV kategorijai).

               “

            II PRIEDAS

                     „III PRIEDAS
                     1 STRAIPSNIO 3 DALIES f PUNKTO ii IR iii PAPUNKČIUOSE NURODYTŲ OBJEKTŲ SĄRAŠAS

                        1.

                           Visų rūšių iki 12,7 mm kalibro ginklai ir susiję šaudmenys.

                        2.

                           Reaktyviniai granatsvaidžiai RPG–7 ir beatošliaužiai pabūklai, ir susiję šaudmenys.

                        3.

                           Šalmai, pagaminti pagal karinius standartus ar specifikacijas arba panašius nacionalinius standartus.

                        4.
                        Šarvuotė ar apsauginiai drabužiai:

                                    a)

                                    minkšta šarvuotė ar apsauginiai drabužiai, pagaminti pagal karinius standartus arba specifikacijas, arba jų atitikmenis (kariniai standartai arba specifikacijos apima bent specifikacijas dėl apsaugos nuo skeveldrų);

                                    b)

                                    kietos šarvuotės plokštės, kuriomis užtikrinama balistinė apsauga, lygiavertė III lygio (2008 m. liepos mėn. NIJ 0101.06) ar nacionalinių ekvivalentų lygio apsaugai arba didesnė.

                        5.

                           Konkrečiai kariniam naudojimui sukurtos ar modifikuotos antžeminės transporto priemonės.

                        6.

                           Konkrečiai kariniam naudojimui sukurta ar modifikuota ryšių įranga.

                        7.

                           Konkrečiai kariniam naudojimui sukurta ar modifikuota pasaulinės palydovinės navigacijos sistemos (GNSS) padėties nustatymo įranga

               “

            III PRIEDAS

                     „IV PRIEDAS
                     1c STRAIPSNIO 1 DALYJE NURODYTŲ OBJEKTŲ SĄRAŠAS

                        1.

                           Tetrilas (trinitrofenilmetilnitraminas).

                        2.

                           Įranga, specialiai sukurta kariniam naudojimui ir specialiai sukurta savadarbiams sprogstamiesiems užtaisams aktyvuoti, įkrauti vienkartinio veikimo energijos tiekimo prietaisais, iššauti arba detonuoti.

                        3.

                           „Technologija“, „reikalinga“ 1 ir 2 punktuose išvardytų objektų „gamybai“ arba „naudojimui“. (Terminai „technologija“, „reikalinga“ 1 ir 2 punktuose išvardytų objektų „gamybai“ arba „naudojimui“ yra apibrėžti Europos Sąjungos bendrajame karinės įrangos sąraše (1).)

               “

               (1)  OL C 98, 2018 3 15, p. 1.

            IV PRIEDAS

                     „V PRIEDAS
                     1c STRAIPSNIO 2 DALYJE NURODYTŲ OBJEKTŲ SĄRAŠAS

                        1.

                           Įranga ir prietaisai, nenurodyti IV priedo 2 punkte, specialiai sukurti sprogstamosioms medžiagoms sužadinti elektrinėmis arba neelektrinėmis priemonėmis (pvz., uždegimo įtaisai, detonatoriai, uždegikliai ir detonavimo virvė).

                        2.

                           „Technologija“, reikalinga 1 punkte išvardytų objektų „gamybai“ arba „naudojimui. (Terminai „technologija“, „reikalinga“ 1 ir 2 punktuose išvardytų objektų „gamybai“ arba „naudojimui“ yra apibrėžti Europos Sąjungos bendrajame karinės įrangos sąraše.)

                        3.
                        Toliau išvardytos sprogstamosios medžiagos ir mišiniai, kurių sudėtyje yra viena ar daugiau toliau išvardytų medžiagų:

                                    a)

                                    amonio nitrato mazutas (ANFO);

                                    b)

                                    nitroceliuliozė (su daugiau kaip 12,5 % azoto (masės dalis));

                                    c)

                                    nitroglikolis;

                                    d)

                                    pentaeritritolio tetranitratas (PETN);

                                    e)

                                    pikrilchloridas;

                                    f)

                                    2,4,6-trinitrotoluenas (TNT).

                        4.
                        Sprogstamosios medžiagos pirmtakai:

                                    a)

                                    amonio nitratas;

                                    b)

                                    kalio nitratas;

                                    c)

                                    natrio chloratas;

                                    d)

                                    azoto rūgštis;

                                    e)

                                    sieros rūgštis (sulfato rūgštis)

               “